《新种杂花树》
宋代·刘敞

天地大逆旅，浮生远行客。大无万里异，远不百年役。

乘流惟其遇，得性从所适。何必思旧乡，而复名一宅。

此邦非吾土，此庐非我迹。彼我苟巳齐，宾主不足择。

终树宿所好，及閒易为力。芳草十馀品，往往手自植。

春风二月交，重叠庭下碧。欣欣生意好，一一见颜色。

对之默终日，澹若无情极。四时背人驰，壮士每叹息。

忧来忽无方，外物不可释。中和一相伐，头发先为白。

萱乎尔能忘，于我独有德。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。